PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Proiectului de Lege pentru completarea art.31 din Ordonanţa Guvernului nr. 25/2006 privind întărirea capacităţii administrative a Oficiului Român pentru Drepturi de Autor

 Proiectul de Lege pentru completarea art.31 din Ordonanţa Guvernului nr. 25/2006 privind întărirea capacităţii administrative a Oficiului Român pentru Drepturi de autor a fost transmis Comisiei pentru cultură, arte, mijloace de informare în masă, cu adresa nr.  P.L.- x  170 din 29 mai 2012, şi înregistrat la Comisie cu nr. 30/272/31.06.2012.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru învăţământ tineret şi sport, ce a transmis un aviz negativ precum şi Comisiei juridice, de disciplină şi imunităţi, care a transmis  un aviz favorabil. Comisia a examinat avizul favorabil, cu observaţii şi propuneri, emis de Consiliul Legislativ cu nr. 1264/30.11.2011 precum şi Punctul de vedere al Guvernului nr. 411 din 29 martie 2013, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de lege face parte din categoria legilor ordinare. 


Proiectul de lege a fost adoptat de Senat în calitate de primă Cameră sesizată, în condiţiile articolului 75 alineatul (2) teza a III-a din Constituţia României, republicată, în şedinţa din 21 mai 2012.


Proiectul de lege are ca obiect de reglementare completarea art. 31 din Ordonanţa Guvernului nr. 25/2006 privind întărirea capacităţii administrative a Oficiului Român pentru Drepturile de Autor, republicată, cu modificările şi completările ulterioare, cu un nou alineat  prin care se introduce o prevedere conform căreia în termen de un an organismele de gestiune colectivă trebuie să introducă sistemul de evidenţă informatizată, atât pentru utilizatori, cât şi pentru repartizarea remuneraţiei colective.

Iniţiativa legislativă a fost dezbătută în şedinţa Comisiei din data de 14 aprilie 2013. 

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat, din partea Ministerului Culturii, domnul secretar de stat Radu Boroianu. 


La lucrările Comisiei au fost prezenţi 18 deputaţi din totalul de 22 de membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului ( 2 abţineri).
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune respingerea Proiectului de Lege pentru completarea art.31 din Ordonanţa Guvernului nr. 25/2006 privind întărirea capacităţii administrative a Oficiului Român pentru Drepturi de Autor. 
Motivaţia respingerii se întemeiază pe următoarele considerente: 
Conform dispoziţiei art. 31 alin. (3) din Ordonanţa Guvernului nr. 25/2006 privind întărirea capacităţii administrative a Oficiului Român pentru Drepturile de Autor, republicată, cu modificările şi completările ulterioare, regulile privind accesul ORDA  la sistemul informatic al organismelor de gestiune colectivă se stabilesc prin decizia directorului general al Oficiului cu obligaţia consultării prealabile a acestora, în acest sens fiind emisă Decizia nr. 287/2011 privind accesul ORDA la sistemul informatic al organismelor de gestiune colectivă. Potrivit prevederilor art. 13 din această decizie, organismele de gestiune colectivă aveau obligaţia să asigure existenţa  şi  funcţionarea sistemului informatic începând cu data de 1 martie 2012. Decizia nr. 287/2011 a fost atacată în Contencios Administrativ şi Fiscal de către două organisme de gestiune colectivă, CREDIDAM  şi UCMR-ADA, pe motive de nelegalitate, cauză ce a format obiectul Dosarului nr. 1243/2012 al Curţii de Apel Bucureşti, secţia a VIII-a. Prin decizia Curţii Constituţionale nr. 969/2012 referitoare la excepţia de neconstituţionalitate a prevederilor art. 31 alin (2) şi (3) din Ordonanţa Guvernului nr. 25/2006, privind întărirea capacităţii administrative a Oficiului Român pentru Drepturile de Autor, republicată, Curtea a respins ca neîntemeiată excepţia de neconstituţionalitate ridicată de cele două organisme de gestiune colective. La data de 10 ianuarie 2013 a fost prezentată şi agreată forma finală a regulilor de acces  al ORDA la sistemul informatic al organismelor de gestiune colectivă privind exercitarea funcţiei de citire, iar la data de 17 ianuarie 2013 a fost publicată în Monitorul Oficial al României Decizia ORDA nr. 4/2013 privind regulile de acces  al ORDA la sistemul informatic al organismelor de gestiune colectivă privind exercitarea funcţiei de citire.
Prin urmare în prezent accesul ORDA la sistemul informatic al organismelor de gestiune colectivă, privind exercitarea funcţiei de citire este reglementat iar textul iniţiativei rămâne fără obiect.


      PREŞEDINTE,

                 SECRETAR,  
Gigel – Sorinel ŞTIRBU
    Florin-Costin PÂSLARU
 
Consilieri parlamentari, 

Cristina Dan 

